REGULAMENTUL DE PUNERE ÎN APLICARE (UE) 2020/1281 AL COMISIEI

din 14 septembrie 2020

privind neaprobarea substanței active etametsulfuron-metil, în conformitate cu Regulamentul (CE) nr. 1107/2009 al Parlamentului European și al Consiliului privind introducerea pe piață a produselor fitosanitare

(Text cu relevanță pentru SEE)

COMISIA EUROPEANĂ,

având în vedere Tratatul privind funcționarea Uniunii Europene,

având în vedere Regulamentul (CE) nr. 1107/2009 al Parlamentului European și al Consiliului din 21 octombrie 2009 privind introducerea pe piață a produselor fitosanitare și de abrogare a Directivelor 79/117/CEE și 91/414/CEE ale Consiliului (1), în special articolul 13 alineatul (2),

întrucât:

(1) În conformitate cu articolul 80 alineatul (1) litera (a) din Regulamentul (CE) nr. 1107/2009, Directiva 91/414/CEE a Consiliului (2) se aplică, în ceea ce privește procedura și condițiile de autorizare, substanțelor active pentru care s-a adoptat o hotărâre în conformitate cu articolul 6 alineatul (3) din directiva respectivă înainte de 14 iunie 2011. Pentru etametsulfuron-metil, Decizia 2011/124/UE a Comisiei (3) a fost adoptată la 23 februarie 2011 în conformitate cu articolul 6 alineatul (3) din directiva menționată.

(2) La 29 iunie 2010, DuPont de Nemours GmbH a depus o cerere de includere a substanței active etametsulfuron-metil în anexa I la Directiva 91/414/CEE pentru Regatul Unit, în conformitate cu articolul 6 alineatul (2) din Directiva 91/414/CEE. Decizia 2011/124/UE a confirmat faptul că dosarul era „complet”, în sensul că se putea considera că acesta îndeplinea, în principiu, cerințele privind datele și informațiile prevăzute în anexele II și III la Directiva 91/414/CEE.

(3) Ulterior, FMC Agricultural Solutions A/S a dobândit toate drepturile privind etametsulfuron-metil din partea DuPont de Nemours GmbH.

(4) Evaluarea efectelor substanței etametsulfuron-metil asupra sănătății umane și animale și asupra mediului, pentru utilizările propuse de solicitant, a fost efectuată în conformitate cu procedura prevăzută la articolul 6 alineatele (2) și (4) din Directiva 91/414/CEE. Regatul Unit a prezentat Comisiei și Autorității Europene pentru Siguranța Alimentară (denumită în continuare „autoritatea”) un proiect de raport la 17 septembrie 2012.

(5) Proiectul de raport de evaluare a fost examinat de către statele membre și de către autoritate. La 11 decembrie 2013, autoritatea a prezentat Comisiei concluzia sa (4) cu privire la evaluarea riscului utilizării ca pesticid a substanței active etametsulfuron-metil. În aprilie 2014, Comisia Europeană a mandatat autoritatea să organizeze și să efectueze o evaluare inter pares în ceea ce privește datele noi referitoare la un metabolit al substanței etametsulfuron-metil. La 14 iulie 2014, autoritatea a prezentat Comisiei concluzia sa actualizată (5).

(6) Prin scrisoarea din 7 mai 2020, FMC Agricultural Solutions A/S și-a retras cererea de aprobare a substanței etametsulfuron-metil.

(7) Ca urmare a retragerii cererii, etametsulfuron-metil nu trebuie să fie aprobată.

(8) Prezentul regulament nu împiedică depunerea unei noi cereri pentru substanța etametsulfuron-metil în temeiul articolului 7 din Regulamentul (CE) nr. 1107/2009.

(9) Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,

ADOPTĂ PREZENTUL REGULAMENT:

Articolul 1 Neaprobarea substanței active Nu se aprobă substanța activă etametsulfuron-metil.

Articolul 2 Intrarea în vigoare Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

Prezentul regulament este obligatoriu în toate elementele sale și se aplică direct în toate statele membre. Adoptat la Bruxelles, 14 septembrie 2020. Pentru Comisie Președintele Ursula VON DER LEYEN

(1) JO L 309, 24.11.2009, p. 1.

(2) Directiva 91/414/CEE a Consiliului din 15 iulie 1991 privind introducerea pe piață a produselor de uz fitosanitar (JO L 230, 19.8.1991, p. 1).

(3) Decizia 2011/124/UE a Comisiei din 23 februarie 2011 de recunoaștere, în principiu, a integralității dosarului prezentat pentru examinare detaliată în vederea posibilei includeri a substanței etametsulfuron în anexa I la Directiva 91/414/CEE a Consiliului (JO L 49, 24.2.2011, p. 42).

(4) EFSA (Autoritatea Europeană pentru Siguranța Alimentară), 2014. Conclusion on the peer review of the pesticide risk assessment of the active substance ethametsulfuron (evaluated variant ethametsulfuron-methyl) [Concluzie privind revizuirea inter pares a riscului utilizării ca pesticid a substanței active etametsulfuron (varianta evaluată: etametsulfuron-metil)]. EFSA Journal 2014;12(1):3508, 94 pp. doi:10.2903/j.efsa.2014.3508.

(5) EFSA (Autoritatea Europeană pentru Siguranța Alimentară), 2014. Conclusion on the peer review of the pesticide risk assessment of the active substance ethametsulfuron (evaluated variant ethametsulfuron-methyl) [Concluzie privind revizuirea inter pares a riscului utilizării ca pesticid a substanței active etametsulfuron (varianta evaluată: etametsulfuron-metil)]. EFSA Journal 2014;12(7):3787, 96 pp. doi:10.2903/j.efsa.2014.3787.